M. Pado, poslanec: (2008-07-03):
Takže, ja by som sa chcel vyjadriť k odpovediam na interpelácie, ktoré som mal na pána predsedu vlády a na pána ministra vnútra, na pána Fica a pána Kaliňaka. Mal som ešte tretiu na pána ministra životného prostredia, pána ministra Izáka. Musím povedať, že odpoveď na túto interpeláciu, aj keď ma neuspokojila na 100 %, ale vo väčšine prípadov som odpoveď na moje otázky dostal. Uvidíme, ako sa situácia bude vyvíjať ďalej. Takže pán minister Izák, ďakujem. Nepočuli ste síce za čo, ale ďakujem aj tak. Dámy a páni, vo svojich interpeláciách na pána predsedu vlády, budem sa snažiť byť veľmi stručný, lebo aj tak nemá zmysel o tom veľa rozprávať, som sa pána predsedu vlády pýtal na dve veci. Po prvé otázka smerovala k tomu, či pán predseda vlády informácie o tom, že občania Slovenskej republiky chodia do zahraničia a vieme, kam chodia a chodia do bánk v Anglicku a neviem kde všade, boli čerpané z operatívnych zdrojov ministerstva vnútra, Policajného zboru alebo od SIS-ky. SIS-ka vieme, že nepôsobí v zahraničí a Policajný zbor teda môže. Odpoveď pána predsedu vlády Fica na túto moju interpeláciu je nasledovná: „Vaše otázky považujem za snahu o odpútanie pozornosti od skutočnosti, že politickí nominanti SDKÚ mali individuálne osobné účty vo Švajčiarsku a na tieto účty prichádzali peniaze z fiktívnych faktúr, pochádzajúcich z tunela Branisko.“ A druhý odsek, teda prvý je: „Ako predstaviteľ predchádzajúcej vlády je vám zaiste dôverne známe, že predseda vlády využíva pri svojom výkone funkcie aj operatívne informácie zo zdrojov, ktoré sú dostatočne relevantné na to, aby mohli byť použité.“ Nie teda, či má, alebo nemá právo, ale čerpá zo zdrojov a informácie sú dostatočne relevantné, aby mohli byť použité. Takže to je odpoveď pána predsedu vlády na to, akým spôsobom a odkiaľ čerpali informácie. Druhá moja interpelácia na pána predsedu vlády bola vo veci jeho vyjadrenia v hodine otázok, že sme opoziční poslanci zlí, zlí a ešte raz zlí ľudia alebo veľmi zlí ľudia. Takže, kolegyne, kolegovia, máte možnosť, samozrejme, si túto odpoveď prečítať na internete, ale ja si ju dovolím prečítať aj tak. Pán predseda vlády mi odpovedá: „Dôvod môjho konštatovania na hodine otázok dňa 15. 5. 2008, že ste zlí ľudia, je obsiahnutý aj vo vašej interpelácii. Ak si ju znova pozorne prečítate, zistíte, že moje tvrdenie bolo opodstatnené.“ No, takže poprosím vás o chvíľku strpenia a ja sa pokúsim niekoľko viet z tej mojej interpelácie prečítať. V každom prípade sú to otázky, ktoré som pánu predsedovi vlády položil, prečo som zlý človek ja a zrejme, prečo sú zlí aj moji kolegovia. Takže pretože sme v opozícii a nie v strane Smer? Pretože sme nesedeli doma a vnímali sme november ´89, aj sme sa na ňom podieľali? Pretože, ja neviem, upozorňujeme na nedostatky? Pretože poukazujeme na flagrantné porušovanie ústavy, atď.? Takže, ak toto je odpoveď na moju otázku, že pre tieto dôvody sme my zlí ľudia, tak dostal som odpoveď od pána predsedu vlády a teda nemôžem o ňom povedať to, čo som tu napísal. Nemôžem povedať, že je chodiacou nádobou plnou zlosti, blenu a nenávisti. To nemôžem povedať, pretože mi odpovedal síce mojimi slovami, ale odpovedal. Avšak môžem povedať, že pán predseda vlády, ak toto je jeho odpoveď, má zvrátené myslenie a veci, za ktoré by mal ľudí oceňovať, považuje za nedostatok, a preto týchto ľudí označuje za zlých. Dámy a páni, chcem teda v tom prvom prípade povedať, že nie som spokojný, absolútne nie som spokojný s odpoveďou pána predsedu vlády. Ale keďže viem, že napriek tomu, že tu stojím za rečníckym pultom a hovorím, že nie som spokojný s odpoveďou predsedu vlády, po 17.00 hodine svojím hlasovaním mi dáte jasne najavo, že neviem, čo vlastne chcem a že uznáte, že ja spokojný s odpoveďou vlády som. A iste si spomeniete na obdobie spred 10 rokov, keď z tohto pultu rozprával iný poslanec Národnej rady, v tom čase poslanec Národnej rady pán František Gaulieder, ktorý verejne povedal, že sa nevzdáva svojho poslaneckého mandátu. Napriek tomu, mnohí z vašich koaličných partnerov, ktorí tu ešte sedia, odhlasovali, že sa vzdáva a že teda nevie, čo robí. Takže ja viem, že napriek tomu, že dnes hovorím, že nie som spokojný s odpoveďou pána predsedu vlády, odhlasujete mi to, že spokojný s odpoveďou pána predsedu vlády som. Pán minister Kaliňak, interpeloval som vás vo viacerých veciach. Budem hovoriť len o dvoch, o sledovaní osôb. Ja som sa nepýtal na Schengen, pán minister, ani na Maďarsko, Poľsko a ostatné krajiny. Ja som sa pýtal konkrétne na informácie o tom, že slovenskí občania chodia do Anglicka a do Bruselu alebo kam, a tam berú peniaze z bánk, takže to nespájajte so Schengenom. Pýtal som sa, či ste žiadali, alebo nežiadali a či sledujete, alebo nesledujete. Vaša odpoveď v tomto smere je veľmi taká všelijaká, ale nemôžem povedať, že absolútne nevyhovujúca. A čo sa týka, pán minister, toho incidentu, v ktorom som vás interpeloval, ja som sa nepýtal na postup vyšetrovateľa Policajného zboru. Ten neurobil, naozaj s výnimkou toho, čo ste napísali, teda, že nekonal, tak ako mal a, že neskoro konal, neurobil nijakú chybu. Ale máme ešte iný úrad a ten sa nazýva Úrad pre ochranu ústavných činiteľov, ktorého zamestnanci v ten deň boli na mieste incidentu a ktorí nemajú incident prešetrovať podľa toho, aká je výška škody a prešetrovanie incidentu majú dotiahnuť do konca, to po prvé. Po druhé, príslušníkom Policajného zboru, pracovníkom Úradu pre ochranu ústavných činiteľov som dal informáciu, ktorú som mal od svedkyne. Táto informácia nepozostávala len zo štyroch písmen, BA-***SL, ale tá informácia zahrňovala aj tri čísla za tou pomlčkou a na základe tejto informácie príslušníci Policajného zboru, Úradu pre ochranu ústavných činiteľov preverovali evidenčné číslo motorového vozidla a zistili, že nejde o vozidlo bielej farby značky Škoda Fabia, ale že ide o vozidlo bielej farby značky Bavaria 1, to znamená bavorák jednotkovej triedy. To je všetko, čo som chcel povedať. Ďakujem pekne, pán minister, aj vám, kolegyne a kolegovia.